《避乱东村逢南岳简上人》
宋代·王庭圭

一别湘山今几载，盗贼纵横尔犹在。北来铁马猎夷门，金错旗竿绕湖海。

怜我避乱荒村中，杖锡穿云穷崔嵬。茅檐瀹茗清风生，月隐霄间星磊磊。

高谈微及古兴亡，为言致祸由时宰。著屐包腰却下山，恐触危机吁莫采。

作者简介：（1080—1172）宋吉州安福人，字民瞻，号卢溪。徽宗政和八年进士。为茶陵丞，有能政。高宗绍兴中，胡铨上疏乞斩秦桧等，谪新州，庭圭独以诗送行。绍兴十九年，坐讪谤编管辰州。桧死，许自便。孝宗即位，除国子监主簿。乾道中除直敷文阁。博学兼通，工诗，尤精于《易》。有《卢溪集》、《易解》、《沧海遗珠》等。